
D’on venim? 
El Pla de Transformació del Barri de la Mina 2000-2024


El Pla de transformació del barri de la Mina (PTBM) és una proposta d’intervenció integrada i global per millorar les condicions de vida de la comunitat.

Les actuacions que conté aquest pla tenen una doble vessant: urbanística i social. Aquest urbanisme respon a les necessitats de la comunitat per a la qual s’ha dissenyat i, al mateix temps, contribueix a la cohesió social. 

Aquesta simbiosi també es manifesta en les tres línies estratègiques d’intervenció del pla d’actuació social del PTBM:

· Inserció sociolaboral i promoció econòmica: fomentar la formació, la inserció laboral i la promoció de l’economia local, pilars bàsics per garantir que qualsevol persona tingui les condicions de vida necessàries, gaudeixi d’independència econòmica i participi en el sistema de treball de la nostra societat.

· Acció social i educativa: acompanyar els infants, adolescents, joves i les seves famílies per reforçar el desenvolupament integral de la persona i del grup familiar en tots els àmbits de la vida i procurar el seu benestar, amb la finalitat que esdevinguin membres autònoms i corresponsables dins la comunitat.

· Acció social i participació comunitària inclusiva: potenciar la convivència, el civisme i la cohesió social, atenent les necessitats de la comunitat i la xarxa d’entitats, promovent la participació del veïnat i tenint cura de l’espai públic com a bé comú compartit.

L’execució del PTBM en el període 2000-2024 ha aportat nous equipaments al barri:
· Comissaria del cos de Mossos d’Esquadra de Sant Adrià de Besòs
· Institut Escola la Mina (ubicat en dos edificis)
· Zona esportiva de la Mina
· Església parroquial de Nostra Senyora de les Neus i centre d’activitats socioeducatives
· Espai Cultural Font de la Mina
· Centre de culte de l’Església evangèlica de Filadèlfia
· Centre d’Atenció Primària de la Mina

També s’hi han dut a terme altres actuacions:
· Rehabilitació d’habitatges i millores d’accessibilitat
· Instal·lació de 30 ascensors a la Mina Vella
· Reforma de vestíbuls i porteries a la Mina Nova
· Rehabilitació de 40 pisos
· Urbanització dels espais públics
· Connexió interior i exterior amb una nova trama de carrers
· Pla especial de reordenació i millora i projecte de reparcel·lació
· Construcció de 422 habitatges d’HPO







[image: ]El barri de la Mina (Sant Adrià de Besòs), abans de la intervenció del Pla de transformació.

El barri de la Mina actualment.


On anem? 
Futur i Transformació del Barri de la Mina 2025-2030 

Des del Consorci del Barri de la Mina, ens proposem encarar l’execució del pla per al període 2025-2030.

Entre les mesures prioritàries identificades per als propers anys, destaquen quatre grans projectes, el pressupost dels quals serà assumit per diferents departaments de la Generalitat. En primer lloc, es preveu la construcció d’un edifici amb 66 habitatges de protecció oficial (pressupost estimat: 11,62 M€), que seria assumit pel Departament de Territori, Habitatge i Transició Ecològica; una residència per a gent gran (12,11 M€), que correspondria al Departament de Drets Socials i Inclusió; l’escola bressol (5,93 M€) assumida pel Departament d’Educació, i el Centre Internacional de Lluites Olímpiques (6,65 M€), a càrrec del pressupost del Departament d’Esports. 

Es preveuen altres actuacions, entre elles, la construcció de 240 pisos socials més en el marc del Pla de 50.000 habitatges del Govern, un altre edifici amb 50 habitatges dotacionals més, la remodelació del casal cívic i comunitari i la construcció d’una seu administrativa de la Generalitat. 

A més a més, es reforcen els programes socials d’acció comunitària i es planteja una nova estratègia per a la gestió de l’edifici Venus. Aquestes actuacions requeriran que les administracions implicades dupliquin la seva aportació al pressupost del Consorci del Barri de la Mina per garantir-ne la viabilitat i accelerar el calendari de reallotjament de les famílies de Venus. El pressupost anual s’amplia en 6,52 M€ per arribar als 13,34 M€ anuals. 

Totes les accions s’expliquen amb detall a continuació.



Centre Internacional de Lluites Olímpiques

En el context d’un projecte liderat per la Federació Catalana de Lluita i la Unió de Federacions Esportives de Catalunya (UFEC), es construirà un centre de referència mundial d’aquestes disciplines, que ha d’actuar com a pol d’atracció d’equips i de competicions.

L’esport té un paper cabdal en la integració social i la regeneració urbana, tal com s’ha demostrat en diferents actuacions urbanístiques. Es tracta d’equipaments que han creat oportunitats d’interacció que fomenten la inclusió i contribueixen a la revitalització d’espais públics, ja que generen dinamisme en la comunitat i activitat econòmica en els negocis locals.

El Centre Internacional de Lluites Olímpiques que es preveu emplaçar al barri de la Mina és un projecte esportiu i social significatiu. Aquest centre té com a objectiu convertir-se en una instal·lació de referència mundial per a la pràctica i el desenvolupament de les lluites olímpiques. També pretén ser un motor de regeneració urbana i social per a la zona.

Objectius del Centre Internacional de Lluites Olímpiques:

· Proporcionar instal·lacions de primer nivell per a l’entrenament d’atletes d’elit en les diverses disciplines de la lluita olímpica.
· Servir com a seu per a competicions nacionals i internacionals que puguin atreure lluitadors i equips de tot el món.
· Oferir programes de formació i entrenament per a joves i principiants per promoure la pràctica de la lluita des d’edats primerenques. Integrar infants i joves del barri de la Mina i d’àrees circumdants, de manera que es fomenti la inclusió i la participació en l’esport.
· Millorar les infraestructures i els espais públics de la Mina i contribuir a revitalitzar i millorar l’entorn urbà.
· Generar activitat econòmica i atraure inversions per mitjà del desenvolupament d’instal·lacions esportives i l’organització d’esdeveniments.
· Crear un punt de trobada i participació de la comunitat per enfortir les relacions socials i el sentit de pertinença.
· Generar ocupacions directes i indirectes relacionades amb la construcció, el manteniment i l’operació del centre.

Pressupost: 6,65 milions d’euros a aportar per part del Departament d’Esports.

Projecte del Centre Internacional de Lluites Olímpiques (interior)









Escola bressol


En resposta a la demanda històrica de les famílies de tenir una escola bressol al barri, es preveu la construcció d’un d’aquests centres educatius destinat als infants.
Al solar de l’antiga masia de Can Co hi ha feta una reserva de sòl per a una zona verda i un equipament, d’acord amb el planejament urbanístic del PTBM. S’hi preveu la construcció d’una nova escola bressol per atendre una llarga reivindicació de les famílies que demanen tenir un centre d’aquestes característiques al barri.
L’educació suposa un tret fonamental del factor social de la regeneració urbana perquè contribueix significativament a millorar les condicions socials, econòmiques i culturals de la comunitat. Així, la construcció d’una escola bressol al barri de la Mina representa una aposta clara per un dels pilars fonamentals de la integració social. Aquest equipament vol donar cobertura a les necessitats de les famílies que, per diferents raons, no poden atendre en l’espai domèstic l’educació dels infants en l’etapa inicial. La possibilitat de l’escola bressol els ofereix una nova alternativa.
L’escola bressol de nova construcció, que acolliria uns 100 infants, no només respondrà a una necessitat educativa, sinó que també es convertirà en un espai de trobada per a les famílies del barri. Aquest projecte garantirà un entorn adequat per al desenvolupament dels més petits i, alhora, fomentarà la participació comunitària. La inclusió d’espais verds i àrees de joc en el disseny de l’escola contribuirà a crear un ambient saludable i agradable per als infants.
Pressupost: 5,93 milions d’euros a aportar per part del Departament d’Educació.

Ubicació de l’escola bressol
















Residència de gent gran

En sintonia amb el nou model d’habitatges amb serveis per a la gent gran de la Generalitat, s’aprofita aquesta fase de desenvolupament del pla de la Mina per crear un equipament al barri. Es farà una remodelació integral de l’edifici de l’antic centre d’atenció primària perquè el complex per a la gent gran disposi dels elements següents: pisos amb serveis, centre de dia, espais per a l’envelliment actiu i comunitari, serveis de cures per a persones grans i actuacions integrades socials i sanitàries. Inicialment, el centre preveu aproximadament 60 places, dues unitats de convivència de cures de llarga durada, un centre de dia i els altres serveis esmentats.

L’atenció social destinada a la gent gran és crucial per garantir-ne el benestar, la inclusió i la qualitat de vida. En aquest cas, el projecte abastarà diverses àrees que incloguin la salut, l’allotjament, la participació social i la protecció econòmica.

L’atenció a la salut incorporarà una atenció sanitària accessible a curt i llarg termini, promourà la salut i farà servir tecnologies digitals i d’assistència.

Pel que fa a l’allotjament social, els habitatges estaran adaptats i es conceben en petites comunitats dissenyades específicament per a la gent gran, de manera que tinguin a l’abast serveis i activitats que fomentin la socialització i el suport mutu.

Quant a la participació social, es tindran en compte els programes que fomentin el voluntariat entre la gent gran, activitat que els permet participar en la comunitat i mantenir-se actius. 

La disposició d’aquesta plataforma s’emmarca en l’estratègia general del Departament de Drets Socials i Inclusió amb el col·lectiu de la gent gran, i alhora ofereix una alternativa diferent per a algunes de les famílies.

Pressupost: 12,11 milions d’euros a aportar per part del Departament de Drets Socials i Inclusió.

Projecte del complex de serveis per a gent gran













356 habitatges socials en diverses promocions

Es preveu la construcció d’un edifici amb 66 habitatges de protecció oficial al terreny de la parcel·la situada al carrer de Cristòfol de Moura cantonada amb el carrer de Venus i Rambla La Mina. 
El pressupost de l’obra seria assumit pel Departament de Territori, Habitatge i Transició Ecològica. L’INCASOL va treure a concurs el projecte constructiu i en va resultar guanyadora la proposta DosTr3sQuatre de l’estudi d’arquitectura de Josep Ferrando Bramona. La construcció constarà de dos blocs d’edificis, un de sis alçades amb dues porteries i un altre de tres alçades, amb única escala. El disseny també inclou baixos per a locals comercials i aparcaments.
Els habitatges fan 61,8 m² i el disseny té en compte la ventilació natural dels edificis i la incidència de la llum en funció del moment de l’any.

Pressupost: 11,62 M€ a aportar per part del Departament de Territori, Habitatge i Transició Ecològica
Calendari: Lliurament de claus previst per al 4rt trimestre de 2028.

Es promouran 240 pisos nous en tres parcel·les de sòl lliure propietat del Consorci del Barri de la Mina, situades a banda i banda de la rambla. L’objectiu és diversificar, renovar i rejovenir la composició social del barri, així com oferir oportunitats a la població jove amb diferents nivells de renda. La tipologia constructiva i la ubicació d’aquests habitatges tindran un gran impacte regenerador i dinamitzador de l’eix central del barri, la rambla. Això reforçarà el comerç local, l’activitat econòmica, els espais de socialització i la vida comunitària.

La promoció d’aquests nous pisos –que s’han presentat a la convocatòria del Pla 50.000 habitatges del Govern- compleix el principi de la diversitat que estableix el pla de transformació, aspecte bàsic de qualsevol ecosistema urbà, ja que la diversitat contribueix a la resiliència i a la sostenibilitat i vitalitat dels barris. A més, fomenta la inclusió social i cultural, així com la diversitat econòmica i ambiental, atès que ofereix una varietat d’opcions d’habitatge que ajudarà a convertir el barri en un entorn més equitatiu i dinàmic, i amb més qualitat.

Promoció de tres parcel·les d’habitatge

L’oferta d’habitatges públics es completa amb la construcció d’un edifici amb 50 pisos dotacionals més, amb un pressupost aproximat de 8,8 milions d’euros.
























Noves propostes de programes socials


Les noves propostes de programes socials emmarcades en el Pla d’actuació social del Consorci del Barri de la Mina pretenen millorar la qualitat de vida de la comunitat i fomentar una societat més inclusiva i solidària. Són una resposta als canvis socials i econòmics actuals. Ofereix eines i oportunitats a les persones que més ho necessiten. 

En són els objectius principals:

Fomentar la inclusió sociolaboral

Un dels objectius principals és garantir que les persones tinguin accés al mercat de treball i autonomia econòmica. Mitjançant la formació tècnica i digital, juntament amb oportunitats pràctiques i laborals, es millora l’ocupabilitat de la comunitat. A més, si les situacions laborals deixen de ser irregulars, es contribueix a una integració estable i justa dins del sistema laboral.

Reforçar la cohesió social i la participació comunitària

La participació activa de la ciutadania és fonamental per construir una comunitat cohesionada. Crear espais de trobada i d’intercanvi promou la inclusió social i fomenta un ambient de suport mutu. Aquesta participació també permet a les persones guanyar confiança i capacitació per afrontar els reptes socials i personals.

Millorar la convivència i la seguretat

La convivència harmònica en una comunitat depèn de la creació d’un entorn segur i respectuós. Fomentar el civisme i la resolució de conflictes ajuda a millorar la qualitat de vida dels veïns i les veïnes del territori. Un ambient de confiança mútua entre la comunitat i les institucions és clau per a una convivència saludable.

Les propostes són fruit del treball conjunt i el consens amb les entitats del barri de la Mina. Aquests programes nous reforçaran les accions socials i d’inserció laboral que ja s’impulsaven des del Consorci del Barri de la Mina.
Fins ara ja s’han celebrat tres reunions institucionals amb entitats i veïnat, i una sessió tècnica de treball conjunt, on s’han intercanviat expectatives i propostes per dissenyar conjuntament els accions comunitàries. Estan previstes noves reunions.
Pressupost: 12 milions d’euros
Calendari: Posada en marxa dels nous programes el 2026






















Pla de gestió de l’edifici Venus

El pla “Futur i transformació de la Mina 2025-2030” planteja una nova estratègia per al procés d’expropiacions de l’edifici Venus, amb un objectiu clar: accelerar el reallotjament de les famílies i l’enderroc de l’edifici.
El pla d’expropiacions de Venus es va aprovar de manera definitiva el 18 d’abril de 2024 al Consell de Govern del Consorci del Barri de la Mina, després d’un procés de diàleg i acompanyament amb el veïnat, així com després d’haver valorat les al·legacions presentades. 
Un total de 26 famílies i 7 locals han rebut ja la indemnització corresponent, i 36 més encara poden d’acollir-s’hi. D’altra banda, hi ha 12 famílies que ja viuen reallotjades en pisos que ha comprat i adequat el Consorci, i hi ha 5 famílies més que ho faran de manera immediata.
El Consorci del Barri de la Mina ha comprat en el mercat de segona mà 40 pisos i, un cop fetes les tasques de manteniment pertinents, els ha posat a disposició del veïnat de la Mina perquè s’hi puguin reallotjar. Hi ha 15 compravendes més previstes amb data de signatura fixada abans de final d’any i se n’estan tramitant 26 més.  
Se seguiran comprant pisos per poder donar acollida a tot el veïnat de l’edifici Venus que tingui dret al reallotjament urbanístic o al reallotjament social, en ser famílies vulnerables. Aquesta fórmula, que requereix un pressupost de 53,11 milions d’euros, permetrà agilitar el procés de reallotjament per poder-lo culminar l’any 2027 i, d’aquesta manera, poder afrontar l’enderroc de l’edifici l’any següent.
El reforç dels programes socials i la gestió de l’edifici Venus requeriran que les administracions implicades dupliquin la seva aportació al pressupost del Consorci del Barri de la Mina. En concret,  la Generalitat de Catalunya, passarà de 2,86 a 5,72 milions d’euros l’any; l’Ajuntament de Barcelona, passarà de 2,3 a 4,6 milions d’euros l’any i la Diputació de Barcelona, d’1,36 a 2,72 milions d’euros l’any, durant el període 2026-2029. El pressupost anual s’amplia, doncs, en 6,52 M€ per arribar als 13,34 M€ anuals. També es farà ús del romanent de tresoreria. 
El pla d’expropiacions de l’edifici Venus afecta 244 habitatges de protecció oficial i 15 locals distribuïts en 6 escales. Un total de 179 habitatges són de propietat privada, 33 pertanyen al Consorci de la Mina i 32, a l’Ajuntament de Sant Adrià del Besòs. 
Pressupost del pla de gestió de l’edifici Venus: 53,11 milions d’euros
Calendari previst d’enderroc de l’edifici: 2028[image: ]
L’edifici Venus, vist des del carrer de Ponent.







Remodelació integral del Casal Cívic i Comunitari la Mina

Els casals cívics són espais públics de participació i convivència oberts a tothom. Fomenten l’empoderament de les persones i les entitats mitjançant el desenvolupament personal, cívic, comunitari, social, cultural i de lleure. També impulsen l’associacionisme, la cultura del voluntariat i la participació ciutadana des d’una vessant laica, com a elements que afavoreixen la convivència, el civisme i la inclusió social.

El Casal Cívic i Comunitari del barri de la Mina, fundat l’any 1987, ha estat durant gairebé quaranta anys un punt clau de la comunitat per a la integració social i la promoció d’activitats culturals, educatives i recreatives.

La Generalitat ha apostat per remodelar-lo a fi de convertir-lo en un espai de trobada que fomenti la convivència i enforteixi la vida comunitària. Aquestes obres suposen ampliar-ne la superfície i millorar-ne la comoditat, cosa que beneficia tant les persones usuàries com les entitats i els serveis que en fan ús.

Les actuacions previstes inclouen la remodelació integral de l’interior i la coberta del Casal Cívic i Comunitari. Finança les obres el Departament de Drets Socials i Inclusió amb ajuda de fons Next Generation mitjançant el Programa d´Impuls a la Rehabilitació d´Edificis Públics.

Pressupost: 3 milions d’euros
Calendari: Inici de les obres 2026.

La proposta urbanística per a la remodelació de la Mina pretén convertir el barri en un punt de referència, integrant-lo a la xarxa de centres de treball, diversificant el seu teixit urbà amb activitats laborals i atraient centenars de persones que hi generin activitat.

L’aposta d’ubicar-hi la futura seu administrativa del Departament de Drets Socials i Inclusió de la Generalitat de Catalunya compleix, per si sola, els tres principis enunciats en el document urbanístic de planejament:

Centralitat: un edifici d’aquesta naturalesa confereix referència i significació al barri i al territori en què s’ubica.

Diversitat: les funcions associades a un equipament d’aquesta naturalesa introdueixen un component de diversitat cívica i social necessari en qualsevol ecosistema urbà.

Intercanvi: un projecte d’aquesta naturalesa genera moviments i relacions de llocs de treball i de veïnatge, així com altres components de la ciutat de Sant Adrià de Besòs, de la seva àrea metropolitana i, per extensió, de Catalunya, per la significació que l’equipament pot suposar per al barri de la Mina.

Projecte de la seu administrativa de la Generalitat

